TTA วิ่งยาว 6 วันกระฉูด 15% โบรกเล็งอัพเป้า – กำไร รับค่าระวางเรือพุ่ง
TTA แรลลี่ยาว 6 วันราคาวิ่งกระฉูด 15% แตะ 16.10 บาท โบรกเล็งอัพเป้า – กำไร รับค่าระวางเรือเทกองปรับตัวเพิ่มขึ้นสูง
2 ส.ค. 2564

ผู้สื่อข่าวรายงานว่า ราคาหุ้น บริษัท โทรีเซนไทย เอเยนต์ซีส์ จำกัด (มหาชน) หรือ TTA ณ เวลา 16.10 น. อยู่ที่ระดับ 16.10 บาท บวก 0.40 บาท หรือ 2.55 บาท สูงสุดที่ระดับ 16.20 บาท ต่ำสุดที่ระดับ 16.00 บาท ด้วยมูลค่าการซื้อขาย 193.53 ล้านบาท โดยราคาหุ้น TTA ปรับตัวเพิ่มขึ้น 6 วันติด นับตั้งแต่ราคาปิดที่ระดับ 14 บาท เมื่อวันที่ 21 ก.ค.64 คิดเป็นการปรับตัวเพิ่มขึ้น 2.10 บาท หรือ 15%

บล.ฟินันเซีย ไซรัส ระบุในบทวิเคราะห์ เตรียมปรับประมาณการราคาเหมาะสมของ TTA เนื่องจากค่าระวางเรือเทกองปรับตัวขึ้นแรงเกินกว่าคาด ซึ่งจะทำให้กำไรปกติไตรมาส 2/64 ขยับสูง +180.6% จากไตรมาสก่อนหน้า สูงกว่าที่ฝ่ายวิจัยได้ประมาณการณ์ไว้
อีกทั้งประมาณการกำไรสุทธิในปี 2564 ที่เคยคาดไว้ที่ 242.4 ล้านบาท มีแนวโน้มว่าจะต่ำเกินไปจากธุรกิจ Shipping น่าจะดีกว่าที่คาดมาก เพราะค่าระวางเรือเทกองในตลาดในไตรมาส 2/64 เฉลี่ยอยู่ที่ 24,261 ดอลลาร์สหรัฐต่อวัน เพิ่มสูงขึ้นถึง 53.5% เมื่อเทียบกับไตรมาสก่อนหน้า และ 365.7% เมื่อเทียบจากช่วงเดียวกันปีก่อน ซึ่งถือเป็นการปรับตัวสูงเป็นประวัติการณ์ และสูงกว่าที่ฝ่ายวิจัยคาดก่อนหน้านี้มาก
ขณะที่ ธุรกิจปุ๋ยในเวียดนามมีกำไรดีขึ้นเพราะเข้าสู่ High season ของการเพาะปลูก โดยฝ่ายวิจัยคาดรายได้รวม อยู่ที่ 4,672.4 ล้านบาท เพิ่มขึ้น 35.5% จากไตรมาสก่อนหน้า และเพิ่มขึ้น 58.3% จากช่วงเดียวกันปีก่อน ธุรกิจเรือเช่า (Chartered-in vessel) ของ TTA ที่มีผลขาดทุนในไตรมาส 1/64 เพราะทำสัญญาเช่าล่วงหน้า ซึ่งปรับขึ้นไม่ทันกับ Spot rate คาดว่าจะดีขึ้นและหักล้างผลขาดทุนในไตรมาสก่อนได้ ส่วนธุรกิจบริการนอกชายฝั่งของ Mermaid จะเริ่มสร้างกำไรในช่วงครึ่งปีหลังของปี 64 เพราะมีงานจำนวนมากที่ถึงกำหนดส่งมอบ
ส่วนแนวโน้มผลการดำเนินงานยังดีต่อเนื่องในไตรมาส 3/64 ตามค่าระวางเรือที่มีแนวโน้มสูงขึ้นตลอดปี
อย่างไรก็ตาม ฝ่ายวิจัยจะปรับประมาณการหลังการประชุมนักวิเคราะห์ช่วงกลางเดือน ส.ค. นี้ ซึ่งจังหวะที่ราคาหุ้นปรับตัวลงมามองเป็นโอกาสในการ “ซื้อ” ราคาเป้าหมายที่ 18.00 บาท
 